Atklātais konkurss

“Daudzdzīvokļu mājas Dolomīta ielā 1, Rīgā atjaunošanas projekta izstrāde”

**identifikācijas Nr. RD DMV 2021/54**

**JAUTĀJUMS:**

Nolikuma 4.1.7.2. punktā ir noteikta prasība, ka pretendenta finanšu pārskatiem ir jābūt ar zvērināta revidenta apliecinājumu. Lūdzu pasūtītāju apliecināt, ka prasība par zvērinātu revidentu nav obligāta, ja tā nav noteikta normatīvajos aktos, kā obligāta.

**ATBILDE:**

Pretendents iesniedz **pēdējo**, normatīvajos aktos noteiktajos termiņos auditēto un zvērināta revidenta apstiprināto gada pārskatu. Ja Pretendentam nav jāveic gada pārskata audits, ko apstiprinājis zvērināts revidents, viņš iesniedzot piedāvājumu norāda šo informāciju, sniedzot skaidrojumu.

**JAUTĀJUMS:**

Lūdzu skaidrot, ar kādu mērķi nolikuma 4.1.6. punktā ir noteikts, ka pretendentam ir jāiesniedz piesaistīto speciālistu Curriculum vitae (CV)? Vai pasūtītājs izvērtēs pretendenta speciālistu atbilstību, atkarībā no CV satura?

**ATBILDE:**

Pasūtītājs izvērtēs pretendenta piesaistīto speciālistu atbilstību Atklāta konkursa nolikuma 4.1.6.apakšpunkta prasībām, pamatojoties uz Curriculum vitae (CV) norādīto informāciju -  speciālista izglītību un ne vairāk kā 3 (trīs) iepriekšējo gadu laikā iegūto pieredzi satura un apjoma ziņā līdzvērtīgu pakalpojumu sniegšanā.

**JAUTĀJUMS:**

Lūdzu veikt precizējumu nolikuma 4.1.6.4. punktā, jo siltumapgādes, ventilācijas un gaisa kondicionēšanas projektēšanas saīsinājums pēc LBN 202-18 ir AVK. Nolikuma 4.1.6.4. punktā norādītais SAT nozīmē ārējo siltumapgādi.

**ATBILDE:**

Nepieciešamie speciālisti ir norādīti saskaņā ar 20.03.2018. Ministru kabineta noteikumu Nr. 169 “Būvspeciālistu kompetences novērtēšanas un patstāvīgās prakses uzraudzības noteikumi” (turpmāk - MK Noteikumi) 1.pielikumu. Saskaņā ar minēto MK Noteikumu 1.pielikuma 2.2.3.punktu Pretendentam ir jānodrošina speciālists, kam ir būvprakses sertifikāts  siltumapgādes, ventilācijas, un gaisa kondicionēšanas sistēmu projektēšanas darbības sfērā.

**JAUTĀJUMS:**

Lūdzu apstiprināt, ka 4.1.8. punktā minētās atsauksmes var aizvietot ar citiem dokumentiem, piemēram, būvatļauju ar atzīmi par projektēšanas nosacījumu izpildi vai PN aktu ar pasūtītāju, jo atsauksmes sniegšana nav noteikta ne līgumos ar pasūtītāju ne normatīvajos aktos.

**ATBILDE:**

Saskaņā ar Atklāta konkursa nolikuma 4.1.8.apakšpunkta prasībām – Pretendentam jāiesniedz atsauksmes vai rekomendācijas, lai Pasūtītājs pārliecinātos par sniegto pakalpojumu kvalitāti.

**JAUTĀJUMS:**

Lūdzu veikt precizējumu, jo punktā 4.1.8. ir rakstīts, ka pretendentam ir jābūt pieredzei divos projektos, bet ir jāpievieno trīs atsauksmes vai rekomendācijas.

**ATBILDE:**

Pasūtītājs saskaņā ar Atklāta konkursa nolikuma 4.1.8.apakšpunktu par pieredzi Pretendentam ir izvirzījis papildus nosacījumu, ka Pretendents ir izstrādājis vismaz **2 (divus)** visas ēkas pārbūves vai jaunbūves projektus, kuros pretendents ir bijis kā galvenais projektētājs un kuru kopējais būvapjoms ir ne **mazāks par 3000 m3.** Minētais nosacījums netraucē iesniegt atsauksmi vai rekomendāciju par citiem projektēšanas darbiem.